ИЗВЕШТАЈ СА 41.НИШКИХ МУЗИЧКИХ СВЕЧАНОСТИ У 2015. ГОДИНИ

Традиционални фестивал *Нишке музичке свечаности* – НИМУС 2015., одржан је ове године по 41. пут.

Знатан број реномираних гостију из Србије, Аустрије, Грчке, Русије, Словеније, Италије, Македоније и Француске, привукао је велику медијску пажњу, а током трајања фестивала у периоду од 29. октобра до 12. новембра, велика заинтересованост нишке публике и значајна појединачна и групна посећеност публике из других градова, сигурно су најбољи показатељи угледа и успеха ове значајне културне манифестације града.

Одабрани репертоар презентован је на 11 фестивалских концерата. Пуним интензитетом заблистали су искуство и младалачка енергија и ентузијазам на концерту пијанисте Александра Сердара и двојице његових студената Александра Раоса и Ђорђа Радевског.

Комбинација међународне интерпретације са домаћим извођачима кулминирала је на концерту савремене музике у извођењу Камерног оркестра Нишког симфонијског оркестра, а под диригентским вођством Сузане Костић и двојице врхунских уметника, руског солисте на хармоници Јурија Шишкина и челисте Нишког симфонијског оркестра Андрије Петровића.

Дела светске културне баштине, супротстављена савременом музичком стваралаштву, презентирана су на концерту непревазиђене Бахове оргуљашке музике, изведене у Католичкој цркви у Нишу после више деценија, а концерт Камерног оркестра Факултета уметности у Нишу *Кочертанте* и бројних вокалних и интрументалних солиста из града чинио је контраст презентацијом савремених, премијерних, ауторских дела Нишког композитора Бранислава Златковића.

Овогодишњи програмски концепт, базиран више на камерном стваралаштву, представио је Грчки гудачки трио „*Транскрипција*“, Српски гудачки квартет у целовеченој премијерној интерпретацији Бородинових квартата, два реситала на којима су своје врхунске интерпретације потврдиле, уметница из Словеније Лана Тротовшек и Македонска обоисткиња Гордана Јосифова Неделковска која је свој наступ крунисала извођењем и неколико композиција на енглеском рогу, Џез трио из Македоније „*Travitijan brothers*“ и три концертна програма.

Традиционално отварање и затварање Нишких музичких свечаности припао је Нишком симфонијском оркестру који је предвођен диригентима светског реномеа, Дејаном Дачићем и челистом Драганом Ђорђевићем и француским диригентом Емануел Лдук Баромом и руским виртуозом Левом Кличковим.